એક્ચ્યુલી જેરુસલેમ પર ઇઝરાયેલ અને પેલેસ્ટાઇન એમ બે રાષ્ટ્રો દાવો કરે છે. વર્ષોથી આ બંને આ શહેર પર પોતાના કબ્જા માટે ઝઘડે છે અને તેને પોતાની રાજધાની ગણાવે છે. કોઇપણ પ્રકારના શાંતિ કરારના અભાવમાં અત્યારસુધી અમેરિકા જેરુસલેમને ઇઝરાયેલની રાજધાની જાહેર કરતા બચતું રહ્યું હતું. અત્યારસુધી એવું માની લેવામાં આવ્યું હતું કે જેરુસલેમ પર કોઇપણ એકપક્ષીય દાવો કરવાથી અહીંની શાંતિ જોખમાશે અને આ અંગે વાતચીત દ્વારા નિર્ણય લેવામાં આવે. હવે જ્યારે અમેરિકાએ તેલ અવિવથી પોતાની એમ્બેસી જેરુસલેમ ખસેડવાનો નિર્ણય લઇ જ લીધો છે ત્યારે ઇઝરાયેલનું પલ્લું ભારે થઇ ગયું છે અને આથી આંતરરાષ્ટ્રીય મંચ પર આ નિર્ણયનું ખૂબ મહત્ત્વ છે.